b'\n_START_ARTICLE_\nAvaliku S\xc3\xb5na N\xc3\xb5ukogu\n_START_SECTION_\nASN-i otsused\n_START_PARAGRAPH_\nOma lahendeid p\xc3\xb5hjendab Avaliku S\xc3\xb5na N\xc3\xb5ukogu muuhulgas omaenda eetikakoodeksi ja ajakirjanduses juurdunud praktikaga. Baltische Rundschau ajakirjaniku Aino Sieberti v\xc3\xa4itel on ASN avaldanud lahendeid ka juhtumite kohta, mil nende poole ei ole kaebustega p\xc3\xb6\xc3\xb6rdutud ning kus \xc3\xbcks osapool asub v\xc3\xa4ljapoole Eestit._NEWLINE_2007. aastal protesteeris ASN ajakirjanduse reaktsiooni vastu Vahur Kersna suhtes, kes oli p\xc3\xa4rast Eesti Televisioonist lahkumist ETV-d kritiseerinud. ASN-i hinnangul "Kersna kriitika ei vallandanud t\xc3\xb5simeelset avalikku arutelu ETV probleemide \xc3\xbcle, vaid r\xc3\xbcnnakud ad hominem Kersna isiku pihta".\n_START_SECTION_\nASN ja Eesti Ajalehtede Liit\n_START_PARAGRAPH_\nAastal 2002 lahkus lepinguosaliste seast Eesti Ajalehtede Liit, kes asutas sarnaseid \xc3\xbclesandeid t\xc3\xa4itva vahendusorganina Pressin\xc3\xb5ukogu. Pressin\xc3\xb5ukogu loomise puhul edastatud pressiteates kinnitati, et ASN-is oli "ajalehtede arvates s\xc3\xbcgav sisekriis, mis ei lase sellel kogul tulemuslikult j\xc3\xa4tkata", ning protesteeriti ASN-i toonase esimehe Urmas Loidi t\xc3\xb6\xc3\xb6- ja suhtlemisstiili vastu: "ASNi esimehe soovimatus m\xc3\xb5ista huvide ja eetikakonflikte enda tegevuses on blokeerinud ASNi tegevuse." EALL tegi k\xc3\xbcll ettepaneku, et Loit esimehe ametist taanduks, kuid seda toetasid peale EALL-i vaid Ajakirjanike Liit ning Eesti Mittetulundus\xc3\xbchingute ja Sihtasutuste Liit, seega kokku 3 ASN-i 9 liikmesorganisatsioonist. Sirbis avaldatud vastulauses leidis Loit, et Pressin\xc3\xb5ukogu loojate avaldus ei kajasta kogu Eesti meedia seisukohti, kuna sellele kirjutas alla vaid 6 peatoimetajat, EALLi kuulus aga tollal 40 lehte ning kokku oli Eestis ajalehti umbes 70. T\xc3\xa4nap\xc3\xa4eval ei tunnista Ajalehtede Liitu kuuluvad v\xc3\xa4ljaanded ASN-i otsuseid ega pea neid enda suhtes siduvaks._NEWLINE_Uuesti t\xc3\xb5status sama teema 2008. aastal. ASN-i esimehe Epp Laugu s\xc3\xb5nul sai ta 14. veebruaril 2008 Kanal 2 toimetajalt Antti Oololt kirja, milles too "teatas, et Eesti meediakanalid ei aktsepteeri Avaliku S\xc3\xb5na N\xc3\xb5ukogu (ASN), vaid Pressin\xc3\xb5ukogu otsuseid, ja et ma v\xc3\xb5iksin ASNi otsused saata meediakanalite asemel pr\xc3\xbcgikasti." Seepeale avaldas ASN 19. veebruaril avaliku kirja, milles tsiteerib Oolo kirjeldust EALL-i \xc3\xbchisotsuse kohta: "Eesti meediakanalid on juba aastaid tagasi v\xc3\xb5tnud vastu \xc3\xbcksmeelse otsuse ignoreerida ASN-i. Meediakanalite \xc3\xbchine arvamus oli tookord, et ASN ei ole oma otsustes erapooletu ja usaldusv\xc3\xa4\xc3\xa4rne." Lauk kritiseeris seda otsust avalikus kirjas, pidades ohtlikuks v\xc3\xb5imalust, et lehtede (pea)toimetajad piiravad m\xc3\xb5ne organisatsiooni suhtlust avalikkusega, samuti ajakirjanike suhtlusvabaduse piiramist. Samuti leidis Lauk: "Kui meediaorganisatsioonid valivad, kellelt tulnud m\xc3\xa4rkusi hea ajakirjandustava rikkumise kohta nad t\xc3\xa4hele panevad, pole eneseregulatsiooni tegelikult olemas."_NEWLINE_EALL-i kuuluvad ajalehed on siiski ka hiljem avaldanud kirjutisi ASN-ist ja edastanud teateid ASN-i otsuste kohta._NEWLINE_Vaatamata Pressin\xc3\xb5ukogu ja Avaliku S\xc3\xb5na N\xc3\xb5ukogu korduvale vastandamisele ajakirjanduses on need kaks teinud ka sarnaseid otsuseid, n\xc3\xa4iteks Eesti P\xc3\xa4evalehe suhtes Tallinna linnavolikogu esimehe Toomas Vitsuti kaebuse alusel 2010. aasta jaanuaris._NEWLINE_2012. aasta detsembris kirjutas Ajalehtede Liidu tegevdirektor Mart Raudsaar: "Ei tasu ka unustada, et meil on olemas Pressin\xc3\xb5ukogu ja Avaliku S\xc3\xb5na N\xc3\xb5ukogu. Need on vastavalt eneseregulatsiooni ja meediakriitika organ ning minu meelest tegutsevad \xc3\xbcsna kenasti."\n_START_SECTION_\nSoome Avaliku S\xc3\xb5na N\xc3\xb5ukogu\n_START_PARAGRAPH_\nAnaloogne Soome pressi eneseregulatsiooniorgan kannab samuti nime Avaliku S\xc3\xb5na N\xc3\xb5ukogu, kuid seda on tunnustanud nii meediav\xc3\xa4ljaandjad kui ka ajakirjanikud.'